
[bookmark: _Hlk147931750]Informatīvais ziņojums

[bookmark: _Hlk26280505]“Par Eiropas Savienības Lauksaimniecības un zivsaimniecības ministru padomes 2025. gada 27. janvāra sanāksmē izskatāmajiem jautājumiem”

I. Ministru padomes sanāksmes darba kārtība un Latvijas nacionālās pozīcijas

Š. g. 27. janvārī Briselē notiks Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksme. Darba kārtības diskusiju daļā ietverti pieci jautājumi.

[bookmark: OLE_LINK28]Uz Ministru kabineta sēdi pozīcija ir sagatavota par darba kārtības
[bookmark: OLE_LINK7][bookmark: OLE_LINK44]6. punktu “Priekšlikums Eiropas Parlamenta un Padomes regulai par sadarbību starp izpildiestādēm, kas atbild par to, lai tiktu izpildīta Direktīva (ES) 2019/633 par negodīgu tirdzniecības praksi starpuzņēmumu attiecībās lauksaimniecības un pārtikas piegādes ķēdē”, 
[bookmark: OLE_LINK53][bookmark: _Hlk187391007]7. punktu “Par priekšlikumu Eiropas Parlamenta un Padomes regulai, ar ko regulas (ES) Nr. 1308/2013, (ES) 2021/2115 un (ES) 2021/2116 groza attiecībā uz lauksaimnieku pozīciju stiprināšanu pārtikas piegādes ķēdē”.

[bookmark: OLE_LINK5][bookmark: OLE_LINK19]Uz Ministru kabineta sēdi pozīcija nav sagatavota par darba kārtības
[bookmark: _Hlk140049057]3. punktu “Prezidentūras darba programma”, jo plānota prezidentūras sniegta informācija;
[bookmark: _Hlk152178365][bookmark: OLE_LINK26][bookmark: OLE_LINK3]4. punktu “Ar tirdzniecību saistīti lauksaimniecības jautājumi”, jo Latvijas nostāja ir saskaņā ar Ministru kabineta 2021. gada 18. maija sēdē apstiprināto Ārlietu ministrijas nacionālo pozīciju Nr. 1 par Eiropas Komisijas paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai “Tirdzniecības politikas pārskatīšana – atvērta, ilgtspējīga un pārliecinoša tirdzniecības politika”, Ministru kabineta 2023. gada 5. decembra sēdē apstiprināto Zemkopības ministrijas pozīciju Nr. 3 “Lauksaimniecības tirgu stāvoklis saistībā ar Krievijas iebrukumu Ukrainā un iespējamie risinājumi situācijas stabilizēšanai”, Ministru kabineta 2024. gada 27. marta sēdē apstiprināto Ārlietu ministrijas nacionālo pozīciju Nr. 1 “Par priekšlikumu Eiropas Parlamenta un Padomes regulai par tirdzniecības pagaidu liberalizāciju, kura papildina tirdzniecības koncesijas, kas Ukrainas ražojumiem piemērojamas saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses” un Ministru kabineta 2024.gada 12. novembra sēdē apstiprināto pozīciju Nr. 1 “Par nākamo priekšlikumu par tarifu un statistikas nomenklatūru un kopējo muitas tarifu noteikšanu plašākam Krievijas un Baltkrievijas produktu klāstam, lai no šīm valstīm ierobežotu produktu importu ES”. 
5. punktu “Snieguma noskaidrošanas procedūras nepieciešamā pārskatīšana un vajadzība turpināt vienkāršošanu”, jo Latvijas nostājas pamatā ir Eiropas Komisijas 2022. gada 11. novembrī apstiprinātajā Kopējās lauksaimniecības politikas stratēģiskajā plānā 2023.–2027. gadam un tā grozījumos izvirzītās prioritātes[footnoteRef:1], kā arī spēkā ir Ministru kabineta 2023. gada 5. decembra sēdē apstiprinātā nacionālā pozīcija Nr. 1 “Komisijas ziņojums Eiropas Parlamentam un Padomei “Kopsavilkums par Kopējās lauksaimniecības politikas stratēģiskajiem plāniem 2023.–2027. gadam: kopīgi centieni un kolektīvās ambīcijas”” un 2024. gada 23. aprīļa sēdē apstiprinātā nacionālā pozīcija Nr. 1 “Gada snieguma ziņojumi par Kopējās lauksaimniecības politikas darbību”. [1:  Kopējās lauksaimniecības politikas stratēģisko plānu 2023.–2027. gadam 2022. gada 18. janvārī sākotnēji apstiprināja arī Ministru kabinets. ] 


[bookmark: OLE_LINK2]Darba kārtības 3. punkts “Prezidentūras darba programma” 
Prezidentūras sniegta prezentācija

[bookmark: OLE_LINK10]Polijas prezidentūra uzsver, ka Eiropai ir jānodrošina, lai tiek nostiprinātas lauksaimnieku pozīcijas vērtību ķēdēs un viņu ienākumi ir stabili. Ir nepieciešama konkurētspējīga un noturīga Eiropas lauksaimniecība, kas nodrošina Eiropas iedzīvotājus ar pārtiku, tāpēc lauksaimniecības un zivsaimniecības padomes darbā galvenā uzmanība tiks pievērsta pasākumiem, lai uzlabotu lauksaimniecības nozares konkurētspēju un palielinātu tās noturību pret krīzēm.
Polijas prezidentūra uzsver, ka ir jāstabilizē lauksaimnieku ienākumi un jāgarantē nodrošinātība ar pārtiku. Tāpat tiks risinātas problēmas, ko nozarei radīs turpmākā ES paplašināšanās, tostarp attiecībā uz Ukrainu. Visās ES darbībās būtu jāņem vērā neaizsargātās lauksaimniecības nozares un jānodrošina, lai ražotāji, kas nav ES ražotāji, ievēro ES pārtikas kvalitātes, drošuma un ilgtspējības standartus.
Lauksaimniecības jomā Polijas prezidentūra rīkos politiskas debates par Eiropas Komisijas (turpmāk – Komisija) vadlīnijām lauksaimniecības un pārtikas nākotnei. Diskusija lielā mērā palīdzēs noteikt virzību Kopējās lauksaimniecības politikas (turpmāk – KLP) reformai pēc 2027. gada. Nākotnes KLP būs ļoti svarīga, lai nodrošinātu iedzīvotājus ar pārtiku un stabilizētu lauksaimnieku ienākumus. Tai arī jāveicina konkurētspējīgas un noturīgas Eiropas lauksaimniecības veidošana un uzturēšana, kā arī lauku apvidu attīstība. KLP būtu arī jāatbalsta reformas, kas nepieciešamas, lai risinātu vides un klimata problēmas, tostarp ūdens pieejamība.
Svarīgs jautājums Polijas prezidentūras darba kārtībā būs KLP vienkāršošana. Tāpat, lai sasniegtu ambiciozos mērķus, kas noteikti lauksaimniecībai un KLP, ir vajadzīgs atbilstošs finansējums.
Polijas prezidentūra arī centīsies racionalizēt Eiropas Zaļā kursa mērķu sasniegšanu, vienkāršojot KLP zaļo arhitektūru, lai tā būtu pieņemama lauksaimniekiem.
Tāpat prezidentūra uzsvērs pētniecības, inovāciju un digitalizācijas nozīmi visu Eiropas lauksaimniecības jomu konkurētspējas palielināšanā un pārtikas nodrošināšanā.
Prezidentūra organizēs regulāras diskusijas par situāciju lauksaimniecības tirgos, lai saprastu draudus ES lauksaimniecības produktu konkurētspējai un īstenotu intervences pasākumus tirgus traucējumu novēršanai. Tāpat prezidentūra rīkos diskusijas par situāciju lauksaimniecības produktu starptautiskās tirdzniecības jomā. 
Polijas prezidentūra turpinās darbu pie dzīvnieku labturības tiesību aktu pārskatīšanas, īpaši attiecībā uz regulas priekšlikumu par dzīvnieku aizsardzību pārvadāšanas laikā, lai saskaņotu praksi ES dalībvalstīs.
Polijas prezidentūra arī pievērsīs uzmanību augu selekcijas nozares konkurētspējai. Tiks turpināts darbs pie regulas projekta par jaunām genomikas metodēm un regulas projekta par augu reproduktīvā materiāla tirdzniecību.
Polijas prezidentūra īstenos pasākumus, lai nodrošinātu Eiropas mežu ilgtspējību un noturību, turpinot darbu pie regulas projekta par mežu monitoringu un regulas projekta par meža reproduktīvā materiāla ražošanu un tirdzniecību. Tāpat tiks koordinēta ES pozīcijas sagatavošana ANO Meža foruma 20. tehniskajai sesijai.
Zivsaimniecības jomā Polijas prezidentūra pievērsīs uzmanību ES flotes konkurētspējai, garantējot tās intereses sarunās reģionālajās zivsaimniecības pārvaldības organizācijās un ES nolīgumos ar trešajām valstīm.
Prezidentūra apspriedīs zvejas iespēju grozījumus 2025. gadam Baltijas jūrā, Ziemeļjūrā, Vidusjūrā un Melnajā jūrā un Atlantijas okeānā, kā arī dziļūdens krājumu zvejas iespējas. Tiks vestas sarunas arī ar Apvienoto Karalisti un Norvēģiju. Attiecībā uz daudzpusēju un divpusēju sadarbību ar trešajām piekrastes valstīm un ilgtspējīgu zivsaimniecības partnerību līgumiem prezidentūra akcentēs sadarbību ar Norvēģiju, Islandi un Fēru salām. Tiks arī uzsāktas sākotnējās diskusijas par Kopējās zivsaimniecības politikas pārskatīšanu.

Latvijas nostāja
Latvija pieņem zināšanai prezidentvalsts sniegto informāciju.

[bookmark: OLE_LINK12]Darba kārtības 4. punkts “Ar tirdzniecību saistīti lauksaimniecības jautājumi”
[bookmark: OLE_LINK9]Komisijas sniegta informācija
Viedokļu apmaiņa

[bookmark: OLE_LINK24]Š. g. 27. janvāra MP sanāksmē Komisija sniegs aktuālo informāciju un notiks viedokļu apmaiņa par lauksaimniecības jautājumiem, kas saistīti ar tirdzniecību.

Pasaules Tirdzniecības organizācija (PTO)
PTO 13. Ministru konference (turpmāk – MC13) notika no 2024. gada 26. februāra līdz 2. martam Abū Dabī, Apvienotajos Arābu Emirātos. Kaut arī MC13 laikā risinājās spraigas sarunas par lauksaimniecību, dalībvalstis nevienā jautājumā nespēja tuvināt viedokļus. Tie joprojām saglabājās atšķirīgi gan par valsts krājumu glabāšanu pārtikas nodrošinājuma nolūkos, gan par termiņiem, sagaidāmajiem rezultātiem un elastību, kas jānodrošina vismazāk aizsargāto valstu pārtikas importam saistībā ar eksporta ierobežojumiem. Diemžēl šī neveiksme kaitē vismazāk aizsargātajām valstīm, kuras visvairāk paļaujas uz daudzpusējo tirdzniecības sistēmu. 
Dalībvalstis MC13 vienojās turpināt sarunas visās jomās (tostarp par lauksaimniecību), kurās līdz šim nav izdevies tuvināt viedokļus. Tādējādi pēc MC13 norit darbs, lai pārvarētu sarunu strupceļu PTO par pārtiku un lauksaimniecību, taču līdz šim nav panākts progress sarunās. Paralēli norit process par jauna Lauksaimniecības komitejas Īpašās sesijas priekšsēdētāja nominēšanu.
[bookmark: OLE_LINK20]Attiecībā uz zivsaimniecības subsīdijām turpinās MC12 zivsaimniecības nolīguma ratifikācija, un līdz šīm to ir ratificējušas 88 PTO dalībvalstis. Pēc MC13 turpinājās darbs pie tā saucamajiem otrās fāzes jautājumiem – par subsīdijām, kas sekmē pārmērīgu zvejas flotes kapacitāti un pārzveju, tomēr līdz 2024. gada beigām par tiem tā arī nav izdevies panākt vienošanos un darbs jāturpina 2025. gadā.
ES, Austrālija un Jaunzēlande
ES–Jaunzēlandes brīvās tirdzniecības nolīgums stājās spēkā 2024. gada 1. maijā. 
Savukārt ES un Austrālijas sarunās par brīvas tirdzniecības nolīgumu kopš diskusijām 2024. gada 23. janvāra MP nav virzības. Komisijas vērtējumā sarunas, visticamāk, varēs atsākties tikai pēc nākamajām vēlēšanām. Eiropas Parlamenta (turpmāk – EP) vēlēšanas notika 2024. gada jūnijā, bet Austrālijas federālās vēlēšanas gaidāmas 2025. gadā.
Indijas brīvās tirdzniecības nolīgums
ES 2022. gada 17. jūnijā atsāka sarunas ar Indiju par brīvās tirdzniecības nolīgumu (turpmāk – BTN) un iesāka atsevišķas sarunas par Ieguldījumu aizsardzības nolīgumu un Nolīgumu par ģeogrāfiskās izcelsmes norādēm. BTN 9. sarunu kārta notika 2024. gada 23.–27. septembrī, diskusijās galvenokārt pievēršoties sensitīviem jautājumiem, tostarp par piekļuvi tirgum. Tika panākts progress par strīdu izšķiršanu un sanitārajiem un fitosanitārajiem (turpmāk – SPS) jautājumiem, taču parējās sadaļās sasniegtais bija pieticīgs. Kopumā progress ir lēns, pušu nostājas vēl joprojām krasi atšķiras. Pašreizējā stadijā galvenie  “klupšanas akmeņi” ir ES ilgtspējas noteikumi un Indijas nostāja tirgus pieejā. 
[bookmark: OLE_LINK35]ES-Mercosur brīvās tirdzniecības nolīgums
2024. gada 6. decembrī tika pabeigtas ES un Mercosur bloka valstu (Brazīlijas, Argentīnas, Urugvajas un Paragvajas) sarunas un panākta politiskā vienošanās par partnerības nolīguma noslēgšanu. Iepriekš sarunas par tirdzniecības nolīgumu jau tika pabeigtas 2019. gada vasarā, taču vēl pēc tam ES puse rosināja nolīgumā iekļaut sadaļu par ilgtspēju (tostarp vides un klimata aizsardzību, atmežošanas mazināšanu u. c.), un tas arī bija iemesls tālākām sarunām turpmākos piecus gadus. 2024. gada decembrī panāktā vienošanās būtībā nemaina 2019. gadā sasniegto rezultātu attiecībā uz tirdzniecības liberalizācijas pakāpi un laika grafiku lauksaimniecības, mežsaimniecības un pārtikas produktiem, izņemot par divām importa kvotām ar nulles ievedmuitas likmi Paragvajai, t. i., cūkgaļai 1500 tonnu apjomā (gadā) un biodīzeļdegvielai 50 000 tonnu apjomā (gadā), kā arī apņemšanos veicināt ilgtspējīgu produktu eksportu no Mercosur valstīm uz ES.
[bookmark: OLE_LINK68]Attiecībā uz lauksaimniecību un pārtiku, nolīgumā ir iestrādāti garāki liberalizācijas termiņi un noteiktas tarifu kvotas jūtīgajām precēm, piemēram, liellopu gaļa, etanols, cūkgaļa, medus, cukurs un mājputni.
ES-Mercosur nolīguma mērķis ir palielināt divpusējo tirdzniecību un investīcijas, gan samazinot tarifu un beztarifu barjeras tirdzniecībai, gan izveidojot stabilākus un vairāk paredzamus tirdzniecības un investīciju noteikumus, kā arī uzlabojot noteikumus intelektuālā īpašuma aizsardzības, pārtikas nekaitīguma un konkurences jomā. Vienlaikus nolīguma mērķis ir veicināt tādas kopīgas vērtības kā ilgtspējīga attīstība, stiprinot darba ņēmēju tiesības, cīnoties pret klimata pārmaiņām, palielinot vides aizsardzību, kā arī mudinot uzņēmumus rīkoties atbildīgi un ievērot stingrus pārtikas nekaitīguma standartus.
Nolīgums ietver nozīmīgu sadaļu attiecībā uz ilgtspēju, paredzot, ka Parīzes nolīgums klimata pārmaiņu jomā būs būtiska divpusējo attiecību sastāvdaļa, ieviešot konkrētas saistības apturēt atmežošanu un nosakot skaidras un izpildāmas saistības ilgtspējīgas attīstības jomā, tostarp attiecībā uz darba tiesībām un mežu ilgtspējīgu apsaimniekošanu un saglabāšanu. Nolīgums arī paredz ES atbalstu 1,8 miljardu euro apmērā Mercosur valstīm, īstenojot Global Gateway stratēģiju, lai veicinātu taisnīgu zaļo un digitālo pārkārtošanos.
[bookmark: OLE_LINK50]Pēc tam kad abas puses būs pilnībā juridiski noformējušas tekstu, tas tiks tulkots visās ES oficiālajās valodās un tad iesniegts ES Padomei un EP, kā arī apstiprināšanai nacionālajiem parlamentiem.
	Atvieglojumi tirdzniecībai ar Ukrainu
[bookmark: OLE_LINK33][bookmark: OLE_LINK1]2024. gada 14. maijā ir pieņemta EP un Padomes Regula (ES) 2024/1392 par pagaidu tirdzniecības liberalizācijas pasākumiem, kuri papildina tirdzniecības koncesijas, kas Ukrainas ražojumiem piemērojamas saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (turpmāk – regula 2024/1392). Regula 2024/1392 paredz otru reizi uz gadu atjaunot 2022. gada 4. jūnijā ieviestos[footnoteRef:2] un 2023. gada 5. jūnijā[footnoteRef:3] pagarinātos ārkārtas pasākumus, tādējādi ļaujot līdz 2025. gada 6. jūnijam liberalizēt tirdzniecību ar Ukrainu (t. i., atcelt importa nodokļus, tarifu kvotas un Ukrainas izcelsmes precēm līdz šim piemērotos antidempinga maksājumus). [2:  Eiropas Parlamenta un Padomes 2022. gada 30. maija Regula (ES) 2022/870 par pagaidu tirdzniecības liberalizācijas pasākumiem, ar kuriem papildina tirdzniecības koncesijas, kas Ukrainas ražojumiem piemērojamas saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (OV L 152, 3.6.2022., 103. lpp.)]  [3:  Eiropas Parlamenta un Padomes 2023. gada 31. maija Regula (ES) 2023/1077 par pagaidu tirdzniecības liberalizācijas pasākumiem, ar kuriem papildina tirdzniecības koncesijas, kas Ukrainas ražojumiem piemērojamas saskaņā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (OV L 144, 5.6.2023., 1. lpp.)] 

Jaunais regulējums paredz to, ka Komisija regulāri pēc savas iniciatīvas vai dalībvalstu pieprasījuma vērtēs tirdzniecības pasākumu radīto ietekmi ne tikai kopumā ES, bet arī vienā vai vairākās dalībvalstīs. Pamatojoties uz šo novērtējumu, tiks lemts par nepieciešamajiem aizsardzības pasākumiem. 
Jāpiebilst, ka regula 2024/1392 paredz automātisko aizsardzības mehānismu ne tikai attiecībā uz tādām sensitīvām precēm kā cukurs, mājputnu gaļa un olas, bet arī uz auzām, kukurūzu, putraimiem un medu. Minētais mehānisms tiks aktivizēts, ja importa apjoms pārsniegs no 2021. gada III ceturksnī līdz 2023. gadā importētā daudzuma vidējo aritmētisko. Proti, ja Komisija secinās, ka šo preču imports pārsniedz references perioda vidējo importa līmeni, tā varēs aktivizēt aizsardzības mehānismu. 2024. gadā aizsardzības pasākumi tika aktivizēti auzām, olām, cukuram, putraimiem un medum. 
[bookmark: OLE_LINK48]Pēc aizsardzības pasākumu aktivizēšanas iepriekšminēto produktu importam no Ukrainas 2024. gadā vairs nebija pieejamas priekšrocības, bet imports no Ukrainas uz ES bija iespējams, samaksājot ievedmuitas nodokļus. Automātiskā aizsardzība 2024. gadā netika aktivizēta diviem produktiem – kukurūzai un mājputnu gaļai.
Imports no Krievijas un Baltkrievijas
[bookmark: OLE_LINK15]Lai ES ierobežotu noteiktu produktu importu no Krievijas un Baltkrievijas, dalībvalstis atbalstīja Padomes 2024. gada 30. maija Regulu (ES) 2024/1652[footnoteRef:4] par muitas tarifu palielināšanu atsevišķiem Krievijas un Baltkrievijas lauksaimniecības produktiem (turpmāk – regula 2024/1652), tomēr vienlaikus Latvija, Lietuva, Igaunija, Somija, Zviedrija, Dānija un Čehija sagatavoja paziņojumu, ar kuru Komisija tika aicināta pēc iespējas drīzāk turpināt diskusijas ar dalībvalstīm un nākt klajā ar nākamo priekšlikumu par tarifu un statistikas nomenklatūru un kopējo muitas tarifu noteikšanu plašākam Krievijas un Baltkrievijas produktu klāstam, lai no šīm valstīm vēl vairāk ierobežotu produktu importu ES.  [4:  2024. gada 1. jūlijā stājās spēkā Padomes 2024. gada 30. maija Regula (ES) 2024/1652, ar ko groza I pielikumu Regulā (EEK) Nr. 2658/87 par tarifu un statistikas nomenklatūru un kopējo muitas tarifu.] 

Analizējot importa datus par 2024. gada jūliju–septembri, var secināt, ka šajā periodā salīdzinājumā ar trīs mēnešu periodu pirms paaugstināto ES ievedmuitas tarifu spēkā stāšanās (t. i., aprīlis–jūnijs) Latvijā ir ievērojami samazinājies regulā 2024/1652 minēto lauksaimniecības produktu imports no Krievijas un Baltkrievijas: kombinētās nomenklatūras (turpmāk – KN) 23. nodaļas produktu (pārtikas rūpniecības atlieku, gatavas lopbarības) imports samazinājās par 97 %, KN 10. nodaļas produktu (graudaugu produktu) imports samazinājās par 100 %, KN 15. nodaļas produktu (augu eļļas un to šķelšanās produktu) imports samazinājās par 99,9 %, KN 12. nodaļas produktu (eļļas augu sēklu un eļļas augu augļu) imports samazinājās par 98 %, un KN 14. nodaļas produktu (augu valsts produktu, kas citur nav minēti un iekļauti) imports samazinājās par 96 %. 

Latvijas nostāja
Attiecībā uz Mercosur nolīgumu, 
Latvijai ir bažas par nolīguma pastarpināto (netiešo) ietekmi uz jutīgajām lauksaimniecības nozarēm, kā, piemēram, liellopu gaļas, mājputnu gaļas un cūkgaļas nozari, ievērojot apjomīgās koncesijas, kādas nolīgums piešķirs šiem Mercosur izcelsmes produktiem ES tirgū. 
Latvija uzskata, ka Komisijai ir jāņem vērā ES lauksaimniekiem paredzamais potenciālais risks, ko nolīgums var radīt, un jāīsteno nepārtraukta tirgus uzraudzība, jānodrošina SPS prasību kontrole un drošības klauzulas piemērošana pēc nepieciešamības.
Attiecībā uz lauksaimniecības preču importu no Krievijas un Baltkrievijas importa uzskatāmā samazināšanās liecina par to, ka ES paaugstinātie muitas tarifi pilda savu mērķi un to īstenošana ir ievērojami mazinājusi Latvijā līdzšinējo importu no Krievijas un Baltkrievijas. 
Tāpēc, lai netiktu atbalstīta Krievijas spēja veikt karadarbību, Latvija uzskata, ka ir jāierobežo Krievijas un Baltkrievijas imports ES. Tādējādi Latvija uzskata, ka jāpaaugstina kopējie ES ievedmuitas tarifi šādiem Krievijas un Baltkrievijas produktiem: 1) zivīm (KN 03 grupas produktiem, izņemot vēžveidīgos (KN 0306 grupas produkti), 2) dažādiem izstrādājumiem un gatavajiem pārtikas produktiem no graudaugiem (KN 19 un KN 11 grupas produktiem) – miltiem, putraimiem, maizes izstrādājumiem, makaroniem, cepumiem u. tml., 3) dārzeņiem un augļiem (KN 07 un KN 08 grupas produktiem), 4) pārstrādātiem augļiem un dārzeņiem (KN 20 grupas produktiem), 5) cukura un kakao izstrādājumiem (KN 17 un KN 18 grupas produktiem), 6) dažādiem pārtikas produktiem (KN 21 grupas produktiem), starp kuriem ir dažādi izstrādājumi (uztura bagātinātāji, piedevas), mērces, kečupi, garšvielu maisījumi, sinepju pulveris, proteīna koncentrāti, cigoriņi u.c., 7) etilspirtam un alum (KN 2207 un KN 2203 grupas produktiem), 8) atsevišķiem KN 15. nodaļas produktiem, kas nav minēti regulā 2024/1652, – produktiem ar KN kodu 1517 90 91 (jauktām negaistošām augu eļļām šķidruma veidā) un produktiem KN preču pozīcijā 1522 (augu eļļu pārstrādes atliekām), un 9) atsevišķiem KN 12. nodaļas produktiem, kas nav minēti regulā 2024/1652, – produktiem ar KN kodu 1211 90 86 (augiem vai augu daļām (ieskaitot sēklas un augļus), ko izmanto galvenokārt parfimērijā, farmācijā vai insekticīdu un fungicīdu pagatavošanai un tamlīdzīgiem mērķiem).
Latvija uzskata, ka arī iepriekšminētajiem produktiem ir jāierosina jauni pietiekami augsti ES ievedmuitas tarifi, lai apturētu vai ievērojami mazinātu pašreizējo importu. Latvija aicina Komisiju pēc iespējas drīzāk turpināt diskusijas ar dalībvalstīm un nākt klajā ar nākamo priekšlikumu par paaugstinātu kopējo muitas tarifu noteikšanu Krievijas un Baltkrievijas produktiem.
Papildus Latvija uzskata, ka vienlīdz svarīgi būtu, lai Komisija veiktu analīzi par ES tirgu kopumā, novērtējot paaugstināto muitas tarifu Krievijas un Baltkrievijas lauksaimniecības un pārtikas produktiem ietekmi. 
Attiecībā uz pārējiem aktuālajiem jautājumiem Latvija pieņem zināšanai Komisijas sniegto informāciju. 
Brīvās tirdzniecības nolīgumu sarunu rezultātiem jābūt līdzsvarotiem, un ir jāņem vērā ES dalībvalstu ilgtermiņa intereses, tostarp lauksaimniecības sektorā. 
ES ir jāturpina atvērtas un ambiciozas tirdzniecības politikas īstenošana. Savstarpēji izdevīga un atbildīga tirdzniecība ir svarīga, lai nodrošinātu pieeju kritiskām izejvielām un ES produktu noieta tirgiem. Vienlaikus ES jāspēj efektīvi reaģēt uz strauji mainīgo ģeopolitisko un ekonomisko realitāti, koncentrējot spēkus uz konkurētspējas veicināšanu, daudzpusējās un divpusējās partnerības spēcināšanu, kā arī piegādes ķēžu drošību un noturību.
Jaunu prasību uzlikšana jāizvirza pārdomāti un izsvērti, izvērtējot to radīto apgrūtinājumu samērību ar reāliem sagaidāmiem ieguvumiem. Jaunu prasību ieviešana palielina ražošanas izmaksas, sadārdzinot gala produkciju un pasliktinot ES ražotāju konkurētspēju salīdzinājumā ar trešo valstu ražotājiem ne tikai eksporta tirgos, bet arī ES vietējā tirgū.
Krievijas karš pret Ukrainu, kas ilgst jau gandrīz trīs gadus, ir būtiski ietekmējis Ukrainas drošības situāciju un radījis nepieredzētus zaudējumus Ukrainas ekonomikai, smagi skarot Ukrainas lauksaimniecības nozari, jo ir iznīcināta liela lauksaimniecības zemes platība, bloķēti svarīgi eksporta ceļi un bojāta infrastruktūra. Nepieciešams arī turpmāk sniegt Ukrainai visaptverošu atbalstu, tostarp izmantojot ES tirdzniecības instrumentus un tādā veidā veicinot Ukrainas ekonomikas atveseļošanos. Tas ļaus Ukrainai pašai ar savas produkcijas eksportu pelnīt un segt valsts izdevumus. Tomēr, tā kā Komisija gatavojas ES–Ukrainas Asociācijas nolīguma 29. panta sarunām par turpmāko ES un Ukrainas tirdzniecības liberalizāciju pēc 2025. gada 5. jūnija un no ES puses sarunu centrā būs lauksaimniecības produkti, Latvija vērš uzmanību uz to, ka arī šo sarunu rezultāts nozarē var izvērsties par kritiskām problēmām. Tāpēc pirms šo sarunu vešanas Komisijai ir nepieciešams veikt padziļinātu situācijas analīzi un ietekmes novērtējumu. 
Latvija arī uzskata, ka notikumi pasaules mērogā kopā ar klimatisko apstākļu radītajām problēmām ir jāskata padziļināti gan saistībā ar ES lauksaimniecības un pārtikas produktu ražotāju izturētspējas, gan ilgtspējīgas ražošanas nodrošināšanu, kā arī ir jābūt sasaistei ar ES kopējo tirdzniecības politiku. Ir svarīgi, lai ES kopējā tirdzniecības politika atbalsta KLP mērķus jaunajos tirgus apstākļos, neveicinot konkurences saasināšanos lauksaimniecības un pārtikas nozarē.
Prezidentūra ir sagatavojusi arī divus jautājumus ministru diskusijām.
1) [bookmark: OLE_LINK39]Kādu papildu analītisko darbu papildus līdz šim veiktajam varētu veikt tirdzniecības nolīgumu jomā? Vai Komisijai būtu lietderīgi sagatavot pētījumu, kas sniegtu detalizētu un vienlaikus globālu (kumulatīvu) priekšstatu par tarifu preferencēm, ko ES piešķīrusi trešajām valstīm, ņemot vērā ES ražošanu un patēriņu jutīgās lauksaimniecības tirgus nozarēs? Kādi kompensācijas pasākumi būtu piemēroti, lai mazinātu kumulatīvās ietekmes iespējamo negatīvo ietekmi uz ES lauksaimniecības produktu ražotājiem? 
Latvija atbalsta šāda pētījuma sagatavošanu, turklāt aicinām šādā pētījumā padziļināti vērtēt ES un trešo valstu atšķirīgo ražošanas standartu un nosacījumu piemērošanas ietekmi un ES lauksaimniecības un pārtikas produktu ražotājiem. Papildus pētījumā būtu lietderīgi ietvert ne tikai jau piešķirto ES preferenču analīzi, bet arī plānoto preferenču analīzi (ES–Ukrainas tirdzniecībā pēc 2025. gada jūnija), kā arī ES jaunu prasību ietekmi, piemēram, pašreizējo atmežošanas regulējumu.
Vienlaikus nepieciešams sniegt mērķtiecīgu atbalstu tām nozarēm, kuras īsteno un ievieš stingros ES ražošanas standartus, lai tādā veidā palīdzētu tām konkurēt pasaules tirgū. Tas ietver finansiālu atbalstu, apmācību un piekļuvi jaunām tehnoloģijām.
2) [bookmark: OLE_LINK34]Kurus ar tarifiem nesaistītos šķēršļus trešajās valstīs var uzskatīt par visvairāk apgrūtinošiem un ierobežojošiem attiecībā uz ES lauksaimniecības produktu eksportu? Kādas metodes varētu uzskatīt par iespējami efektīvām, lai novērstu vai samazinātu šos šķēršļus, piemēram, brīvās tirdzniecības nolīgumu sanitāro un fitosanitāro nodaļu noteikumu pastiprināšana, strīdu izšķiršanas procedūru paātrināšana PTO vai divpusējos nolīgumos?
Latvija novērtē Komisijas centienus slēgt jaunus vai modernizēt esošos ES brīvās tirdzniecības nolīgumus, lai ES eksportētājiem dotu plašākas eksporta iespējas trešajās valstīs, nodrošinot tiesisko noteiktību un atvieglojot administratīvos procesus uzņēmējdarbībai partnervalstīs. Latvija uzskata, ka šādi divpusējā dialogā rasti risinājumu varētu būt efektīvāki, jo diemžēl PTO nodrošinātā strīdu izšķiršanas procedūra ir izrādījusies ļoti ilgstoša un smagnēja. 

[bookmark: OLE_LINK13][bookmark: OLE_LINK29]Darba kārtības 5. punkts “Snieguma noskaidrošanas procedūras nepieciešamā pārskatīšana un vajadzība turpināt vienkāršošanu”
Prezidentūras sniegta informācija
Viedokļu apmaiņa
Snieguma noskaidrošanas procedūras nepieciešamie uzlabojumi
[bookmark: OLE_LINK30]Pēc pēdējās KLP reformas jaunā perioda KLP stratēģiskie plāni ir balstīti uz snieguma īstenošanu jeb tā saucamo jauno īstenošanas modeli. Šis modelis aizstāj iepriekšējo pieeju, kas bija balstīta uz atbilstību. Jaunā pieeja ir racionālāka, balstīta uz rezultātiem, un tajā noteikti mērķi visai politikai kopumā. Jaunais snieguma modelis paredz sasniegt rezultātus, ievērojot katras valsts specifiskās vajadzības. Dalībvalstīm solīta lielāka elastība un dota iespēja censties sasniegt kopējos ES mērķus, izmantojot savus KLP stratēģiskos plānus, kas labāk atbilst to nacionālajiem un reģionālajiem apstākļiem.
Uz rezultātiem balstītā pieeja paredz ikgadēju un daudzgadu novērtējumu, pamatojoties uz izlaides, rezultātu, ietekmes un konteksta rādītājiem. Lai noskaidrotu, kāds bijis sniegums, jaunajā īstenošanas modelī viens no galvenajiem jaunajiem elementiem, kas dalībvalstīm ir jāparedz KLP stratēģiskajā plānā, ir plānotās vienības summas jeb vērtības, kuras, kā gaidāms, tiks maksātas par katru saistīto izlaidi. Kaut arī ir ieviesti jauni papildu elementi atbilstoši tiesību aktos noteiktajam, KLP būtu ievērojami jāsamazina administratīvais slogs[footnoteRef:5].  [5:  Eiropas Parlamenta un Padomes 2021. gada 2. decembris Regulas (ES) 2021/2115, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013, (turpmāk – Regula (ES) 2021/2115) 3. apsvērums] 

Tomēr dalībvalstu pieredze ar pirmo gada īstenošanas ziņojumu (turpmāk –angļu val. APR) rāda, ka praksē jaunā īstenošana modeļa ieviešana un snieguma noskaidrošana ir komplicēts un sarežģīts process, kura pamatā ir teorētisks matemātisks aprēķins par vienai izlaidei plānoto nepieciešamo finansējumu jeb vienības summu, bet plānotā un realizētā vienības summa realitātē gandrīz nekad nesakrīt. Jāņem vērā, ka šādi secinājumi dalībvalstīs izdarīti jau pēc pirmā APR, kurā ietverta informācija tikai par ierobežotu skaitu pirmajā gadā īstenotu KLP intervenču, taču lielākās grūtības sagaidāmas turpmākajos gados, kad dalībvalstīs tiks īstenots arvien vairāk intervenču un būs jāziņo par arvien lielāku skaitu realizēto vienības summu.
Īpaši problemātiska situācija attiecībā uz novirzēm starp plānoto un realizēto vienības summu pastāv attiecībā uz KLP intervencēm, kas nav saistītas IAKS[footnoteRef:6]. Tām gandrīz vienmēr ir sagaidāma nesakritība ar plānoto vienības summu, jo KLP ir savas īstenošanas īpatnības un pastāv dažādi ārēji faktori, kurus dalībvalstu iestādes nevar ticami prognozēt: neparedzamība attiecībā uz projektu iesniedzēju iesniedzamo projektu finansiālo apmēru (amplitūdā no pāris desmitiem tūkstošu līdz vairākiem simtiem tūkstošu eiro), atšķirības starp projektu faktiskās īstenošanas laiku un plānoto finansējuma izmaksas termiņu, inflācija, atsevišķās dalībvalstīs – arī valūtas maiņas kursa atšķirības, vai vienkārši kļūdains aprēķins, ieviešot jaunu intervenci u. c. Papildus tam dalībvalstis intervenču īstenošanai var paredzēt valsts papildu finansējumu, kas netiek ņemts vērā vienības summā, bet tiek ņemts vērā izlaides rādītāju izpildē. Tas nozīmē, ka ir gandrīz neiespējami prognozēt precīzu plānotās vienības summu un vēl mazāka ir iespējamība, ka realizētās vienības summas atbildīs plānotajām, neradot novirzes.  [6:  IAKS – Integrētā administrācijas un kontroles sistēma] 

Jāņem vērā, ka dalībvalstīm ir pienākums APR[footnoteRef:7] katru gadu pamatot novirzes no plānotās vienības summas, kas pārsniedz 50 %, taču KLP stratēģiskais plāns ietver vairākus simtus un dažās dalībvalstīs pat tūkstošus plānoto vienības summu.  [7:  Regulas (ES) 2021/2115 134. panta 9. punkts] 

[bookmark: OLE_LINK23]KLP reformas laikā notika spraigas diskusijas par jauno īstenošanas modeli, snieguma noskaidrošanu un vienības summām. Dalībvalstis jau tobrīd vērsa uzmanību uz to, ka nebūs iespējams precīzi prognozēt un bez novirzēm īstenot vienības izmaksas, īpaši lauku attīstības intervencēs, kas nav saistītas ar IAKS, turklāt pamatojumu iesniegšana uzliks būtisku administratīvo slogu dalībvalstu iestādēm. Tobrīd Komisija skaidri norādīja, ka būs nepieciešami tikai vienkārši un samērīgi noviržu pamatojumi. Diemžēl dalībvalstu pirmā praktiskā pieredze APR sagatavošanā un snieguma noskaidrošanā liecina, ka Komisija pamatojumu par novirzēm pieprasa ne tikai tiesību aktos noteiktajā obligātajā gadījumā, kad pārsniegums veido vairāk nekā 50 %, bet būtībā par jebkuru, pat nebūtisku novirzi no plānotās vienības summas. Turklāt dalībvalstu iesniegtie pamatojumi bieži tiek atzīti par nepietiekamiem, pieprasot sniegt plašus papildu argumentus un informāciju, tā ka pamatošana kļūst par ļoti sarežģītu uzdevumu, kas dalībvalstu iestādēm rada lielu administratīvo slogu. Tādējādi secināms, ka sagatavot APR, sniedzot atskaiti vienības summu līmenī, ir kļuvis sarežģītāk un detalizētāk salīdzinājumā ar Lauku attīstības programmas 2014–2020 plānošanas periodu. 
[bookmark: OLE_LINK72]2024. gada beigās Komisija panāca vienošanos ar dalībvalstīm par grozījumiem Deleģētajā regulā 2022/127[footnoteRef:8] attiecībā uz gada snieguma noskaidrošanas un atbilstības procedūru. Vienkāršošanas nolūkā ir noteikts, ka tad, ja kopējās novirzes (pārsniegumi) no plānotām vienību summām nepārsniedz 2 % de minimis slieksni no kopējiem APR ziņotajiem izdevumiem, dalībvalstīm nav pienākuma sniegt pamatojumu snieguma noskaidrošanai (tā ir brīvprātīga izvēle). [8:  Komisijas deleģētā regula (ES) 2022/127 (2021. gada 7. decembris), ar ko Eiropas Parlamenta un Padomes Regulu (ES) 2021/2116 papildina ar noteikumiem par maksājumu aģentūrām un citām struktūrām, finanšu pārvaldību, grāmatojumu noskaidrošanu, nodrošinājumiem un euro izmantošanu.
] 

[bookmark: OLE_LINK46]Turpmākā vienkāršošana
[bookmark: OLE_LINK42]2024. gadā Komisija nāca klajā ar vairākiem vienkāršošanas priekšlikumiem, tostarp saistībā ar zaļajiem pasākumiem (turpmāk – zaļā arhitektūra). Tomēr Polijas prezidentūra uzskata, ka joprojām ir iespējas un vajadzības tālākai zaļās arhitektūras vienkāršošanai, lai atvieglotu tās īstenošanu un mudinātu lauksaimniekus stiprināt vides un klimata pasākumus savās saimniecībās. Pie tādiem Polijas prezidentūra min augstāku maksājumu likmju noteikšanu, kurās jāiekļauj stimulējošs elements, nevis tikai jākompensē zaudētie ienākumi un radušās izmaksas, piecu gadu saistību saīsināšanu KLP II pīlārā, lai mudinātu lauksaimniekus vairāk piedalīties agrovides un klimata programmās, vienreizēja maksājuma ieviešanu ekoshēmām, kas aptver tikai vienu zemes kategoriju, lai palielinātu atbalsta sistēmas elastību, iespēju finansēt prasības, kas ieviestas ar nesen pieņemtām regulām un direktīvām, izmantojot ekosistēmas, agrovides un klimata, kā arī ekoloģiskos maksājumus un ieguldījumu pasākumus, lai atbalstītu lauksaimnieku pielāgošanos jaunajām prasībām, un vides prasību vienkāršošanu darbības programmās augļu un dārzeņu nozarē. 
Vienkāršošana joprojām ir svarīgs jautājums politiskajā darba kārtībā, tāpēc centieni turpināt optimizēt pašreizējos noteikumus, kas ietekmē lauksaimniekus un viņu administratīvo slogu, būtu jāskata saistībā ar stabilas un paredzamas politikas īstenošanas sistēmas saglabāšanu un centieniem, kas saistīti ar pāreju uz ilgtspējīgu lauksaimniecības praksi, gan lauksaimniekiem, gan pārvaldes iestādēm. 
Tāpēc Polijas prezidentūra aicina dalībvalstis dalīties savās idejās par iespējamiem grozījumiem darbības rezultātu noskaidrošanas procedūrā, kā arī KLP zaļajā arhitektūrā. Turklāt prezidentūra aicina dalībvalstis norādīt savas prioritātes turpmākiem uzlabojumiem, lai panāktu īstu vienkāršošanu saimniecību līmenī un mazinātu slogu valstu pārvaldes iestādēm.
Latvijas nostāja
Polijas prezidentūra ir izvirzījusi trīs jautājumus ministru diskusijām.
1) Kādus uzlabojumus jūs uzskatāt par piemērotiem, lai izvairītos no ievērojamām finansiālām sekām dalībvalstīm saistībā ar snieguma noskaidrošanas procedūru?
[bookmark: OLE_LINK41]Latvija par sarežģītāko uzskata precīzu vienības summas plānošanu un noteikšanu neIAKS intervencēm, jo tās tiek plānotas matemātiski, pamatojoties uz iepriekšējā plānošanas perioda projektu lielumu un atbalsta pretendentu aktivitāti, ciktāl tas iespējams, bet intervences īstenošanā tās ir atkarīgas no daudziem aspektiem. Sarežģītāka ziņošana ir par intervencēm, kurām ir vairāki finansējuma avoti – ES finansējums, nacionālais līdzfinansējums un valsts papildu finansējums. 
Vienību izmaksu pieejas piemērošana neIAKS intervencēm un tās svārstība pret plānoto vienību rada ievērojamu risku dalībvalstu budžetiem, ja tiek apturēti maksājumi, pamatojoties uz nobīdēm starp plānoto un konstatēto vienības summu jeb daudzos gadījumos vidējo projekta summu. Tāpēc ir jāatceļ vienības summu piemērošanu KLP intervencēm, kas nav saistītas ar IAKS, jo šī pieeja ir matemātisks aprēķins, kas neliecina par neatbilstošiem KLP izdevumiem un nerada risku KLP fondiem. Turklāt nav saprotama šī uzdevuma pievienotā vērtība virzībā uz KLP rezultātiem un mērķu sasniegšanu.

2)Kādi KLP zaļās arhitektūras uzlabojumi ir nepieciešami, lai nodrošinātu līdzsvaru starp vērienīgiem vides un klimata mērķiem un racionālu un konkurētspējīgu lauksaimniecisko ražošanu?

Lauksaimnieki īpaši pēdējos gados saskaras ar daudzām problēmām un lielu nenoteiktību šajā mainīgajā politiskajā un ekonomiskajā vidē (ekstrēmiem meteoroloģiskiem notikumiem, izejvielu un resursu cenu strauju kāpumu, pārmaiņām starptautiskajās tirdzniecības plūsmās, pārtikas nodrošinājumu utt.), vienlaikus viņiem jānodrošina pastiprinātas prasības saistībā ar Zaļā kursa mērķiem, un tas lauksaimniekiem rada papildu finansiālu spriedzi. Tādēļ Latvija uzskata, ka noteikti būtu jāatturas no jaunu prasību ieviešanas, jo pašlaik lauksaimniekiem ir svarīgi stabilizēt saimniecību finansiālo situāciju, lai turpinātu lauksaimniecisko darbību.
Tomēr būtu jāvērtē tālākas iespējas uzlabot esošo sistēmu, lai veicinātu lauksaimnieku vēlmi uzņemties brīvprātīgas saistības vides un klimata jomā, piemēram, paredzot elastību attiecībā uz apsaimniekoto lauku maiņu bioloģiskajā lauksaimniecībā daudzgadu saistību ietvarā vai saīsināt saistību periodu KLP II pīlārā. Lai saglabātu lauksaimniecības konkurētspēju un veicinātu ilgtspējīgu pārtikas ražošanu, joprojām ir svarīgi meklēt iespējas mazināt Zaļā kursa prasību slogu (mazināt izdevumus, kas rodas, lauksaimniekiem izpildot prasības, kas noteiktas, lai sasniegtu KLP vērienīgos, ar vidi saistītos mērķus), nevis to palielināt.

3) Kādus konkrētus spēkā esošā tiesiskā regulējuma elementus varētu mainīt pašreizējā īstenošanas posmā?
Latvija uzskata, ka ir jāpārskata jaunā snieguma modeļa procedūras kopumā un jāizvērtē katra tā elementa efektivitāte. 
Latvija tikai daļēji ir apmierināta ar piedāvāto elastību un de minimis nosacījumu, kas paredzēts Deleģētās regulas 2022/127 grozījumos, tomēr tas ir pirmais solis pareizajā virzienā. Latvija uzskata, ka de minimis priekšlikums ir ātrs un daļējs risinājums 2024. finanšu gadam, tomēr situācijas atrisināšanai turpmākajos plānošanas perioda gados Latvija sagaida, ka Komisija izdarīs grozījumus KLP pamatregulās un pārskatīs vienības summu piemērošanu vismaz KLP neIAKS intervencēm, tādējādi vienkāršojot arī pašreizējo pieeju ziņošanas prasībām APR.
Vienlaikus būtu jāpārskata regulējums par KLP stratēģiskajos plānos iekļauto rezultāta rādītāju un mērķu aktualizāciju, jo praksē dalībvalstis saskaras ar problēmām to pārskatīšanā. Uzskatām, ka tiesību aktos ir nepieciešams nodrošināt lielāku elastību un ļaut dalībvalstīm aktualizēt rādītājus un ar tiem saistītos mērķus, ja dalībvalstīm ir pieejama aktuāla informācija un statistikas dati par situāciju valstī, jo tas ietekmē sākotnēji plānoto rezultātu rādītāju izpildi. 
Viena no būtiskākajām problēmām ir tā, ka snieguma ziņošanas nodrošināšanai ir nepieciešama lielāka maksājumu aģentūras kapacitāte un palielinās arī IT sistēmu pilnveidošanas vajadzības un galu galā – arī izmaksas. Kaut gan sniegumam tiek izmantota vienota digitālā sistēma, joprojām ir saglabājies liels manuālā darba apjoms, īpaši attiecībā uz pamatojumu sagatavošanu par nobīdēm vienību izmaksu summām. Tādēļ ir nepieciešams vēl vairāk uzlabot vienoto digitālo sistēmu un automatizēt plānoto datu salīdzināšanu. Tāpat sistēmā būtu laikus jāietver dažādi pieņemtie grozījumi un izmaiņas (tostarp de minimis), elastības iespējas utt, par kurām Komisija ir vienojusies ar dalībvalstīm, un jāpārskata ievadāmās informācijas apjoma ierobežojumi, lai maksājumu aģentūrām atvieglotu APR sagatavošanas un ziņošanas procesus. 
Tāpat uzskatām, ka būtu jāpārskata savstarpējā procedūru saskaņotība un noteiktais iesniegšanas termiņš (15. februāris) maksājumu aģentūru sagatavojamajiem izdevumu gada pārskatiem un APR. Praksē, gatavojot APR, grūtības rada korektu datu pieejamība, kuru pamatā ir gada pārskats par izdevumiem, tāpēc būtu jānosaka vēlāks termiņš APR iesniegšanai, lai tas nesakrīt termiņu, kad iesniedzams gada pārskata par izdevumiem.
KLP ietvarā būtu jāturpina vērtēt tālākas vienkāršošanas iespējas gan lauksaimniekiem un citiem atbalsta saņēmējiem, gan administrējošām iestādēm, lai KLP kopumā kļūtu arī saprotamāks lauksaimniekiem un sabiedrībai.

Darba kārtības 6. punkts “Priekšlikums Eiropas Parlamenta un Padomes regulai par sadarbību starp izpildiestādēm, kas atbild par to, lai tiktu izpildīta Direktīva (ES) 2019/633 par negodīgu tirdzniecības praksi starpuzņēmumu attiecībās lauksaimniecības un pārtikas piegādes ķēdē”
[bookmark: OLE_LINK37]Komisijas sniegta prezentācija
Viedokļu apmaiņa

[bookmark: OLE_LINK25][bookmark: OLE_LINK18][bookmark: OLE_LINK27]Š. g. 27. janvāra MP sanāksmē paredzēta Komisijas prezentācija un pirmā viedokļu apmaiņa par Komisijas sagatavoto priekšlikumu “Priekšlikums Eiropas Parlamenta un Padomes regulai par sadarbību starp izpildiestādēm, kas atbild par to, lai tiktu izpildīta Direktīva (ES) 2019/633 par negodīgu tirdzniecības praksi starpuzņēmumu attiecībās lauksaimniecības un pārtikas piegādes ķēdē” (turpmāk – regulas priekšlikums), kuru tā publicēja 2024. gada 10. decembrī.
Regulas priekšlikums attiecas uz negodīgu tirdzniecības praksi ar pārrobežu dimensiju, kad negodīgas tirdzniecības prakses noteikumu izpilde skar divas vai vairāk dalībvalstis un ir papildu instruments Direktīvas (ES) 2019/633 par negodīgu tirdzniecības praksi starpuzņēmumu savstarpējās attiecībās lauksaimniecības un pārtikas piegādes ķēdē (turpmāk – direktīva 2019/633) mērķu sasniegšanai. 
Regulas priekšlikuma mērķis ir uzlabot un pastiprināt sadarbību starp izpildiestādēm, vienlaikus minimāli ietekmējot dalībvalstu tiesību sistēmas un nemainot noteikumus, kas reglamentē informācijas vākšanu un lēmumu pieņemšanu. Ar regulas priekšlikumu ierosinātie noteikumi nodrošina juridisko pamatu informācijas apmaiņai un pieprasīšanai un lēmumu izpildes nodrošināšanai. 
Izstrādājot visās dalībvalstīs piemērojamu ES tiesisko regulējumu, tiks nodrošināts, ka nepastāv dažādas pieejas, kas varētu apdraudēt juridisko noteiktību, radīt neskaidrības izpildiestāžu sadarbībā un pagarināt lietas izskatīšanai nepieciešamas informācijas iegūšanas un lēmumu izpildes laiku.

Latvijas nostāja
[bookmark: OLE_LINK71]Latvija atzinīgi vērtē Komisijas iniciatīvu izstrādāt regulējumu par izpildiestāžu pārrobežas sadarbības stiprināšanu attiecībā uz negodīgu tirdzniecības praksi.
Latvija uzskata, ka priekšlikuma preambulas teksts nesniedz pietiekami plašu skaidrojumu par dalībvalstu izpildiestāžu savstarpējo sadarbību un šo iestāžu sadarbību ar Komisiju.
[bookmark: OLE_LINK31]Latvija ir iesniegusi rakstveida komentārus Komisijai, tostarp aicinājumu precizēt atsevišķus terminus un nosacījumus, un būtiskākie no tiem ir šādi.
Latvija uzskata, ka ne visos gadījumos priekšlikumā ir pietiekami detalizēti sniegta informācija, kas būtu iekļaujama dalībvalstu savstarpējos informācijas pieprasījumos un brīdinājumos par negodīgu tirdzniecības praksi pāri robežām. Tāpat ne visās situācijās ir paredzēti termiņi šo pieprasījumu sniegšanai, un tas ir būtiski ātrai un efektīvai savstarpējai sadarbībai, tādēļ regulas priekšlikuma teksts būtu precizējams, nosakot, kāda informācija ikvienā situācijā ir jānorāda informācijas pieprasījumos vai brīdinājumos, kā arī termiņus, cik ilgā laikā tas jāizdara, izvairoties no nekonkrētu termiņu minēšanas.
Tā kā regulas priekšlikums ir viens no pasākumiem, kas ietverts Komisijas 2024. gada 15. marta neoficiālajā dokumentā[footnoteRef:9] kā daļa no Vienkāršošanas pakotnes, tam būtu jānodrošina, lai informācijas aprite starp dalībvalstu izpildiestādēm un Komisiju ir vienkārša un ātra, dodot pēc iespējas lielāku labumu lauksaimnieku aizsardzībai pret negodīgas tirdzniecības prakses piemērošanu.  [9:  Commission non-paper Position of farmers in the food supply chain: next steps https://data.consilium.europa.eu/doc/document/ST-7731-2024-INIT/en/pdf] 


Darba kārtības 7. punkts “Par priekšlikumu Eiropas Parlamenta un Padomes regulai, ar ko regulas (ES) Nr. 1308/2013, (ES) 2021/2115 un (ES) 2021/2116 groza attiecībā uz lauksaimnieku pozīciju stiprināšanu pārtikas piegādes ķēdē”
Komisijas sniegta prezentācija
Viedokļu apmaiņa

Š. g. 27. janvāra MP sanāksmē paredzēta Komisijas prezentācija un pirmā viedokļu apmaiņa par Komisijas sagatavoto priekšlikumu Padomes un Parlamenta regulai, ar ko groza regulas (ES) Nr. 1308/2013[footnoteRef:10] (turpmāk – tirgus kopējās organizācijas (TKO) regula), (ES) 2021/2115[footnoteRef:11] un (ES) 2021/2116[footnoteRef:12] attiecībā uz lauksaimnieku pozīciju stiprināšanu pārtikas piegādes ķēdē (turpmāk – Komisijas priekšlikums), kuru tā publicēja 2024. gada 10. decembrī. [10:  Eiropas Parlamenta un Padomes 2013. gada 17. decembra Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007]  [11:  Eiropas Parlamenta un Padomes Regula (ES) 2021/2115 (2021. gada 2. decembris), ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013]  [12:  Eiropas Parlamenta un Padomes 2021. gada 2. decembra Regula (ES) 2021/2116 par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013] 

Komisijas priekšlikuma paskaidrojuma rakstā Komisija norāda, ka vairāku secīgu KLP reformu rezultātā tā ir virzījusies uz ienākumu atbalstu un orientāciju uz tirgu, brīvi veidojot lauksaimniecības produktu cenas. Taču šīs reformas galvenokārt reaģēja uz iekšējām problēmām, pārpalikumiem un krīzēm, savukārt lielāko daļu lauksaimniecības nozares pašreizējo izaicinājumu izraisījuši faktori, kuri nav saistīti ar lauksaimniecību un uz kuriem nepieciešama plašāka politiska reakcija. Kaut arī KLP jau paredz noteiktus pasākumus, kuru mērķis ir stiprināt lauksaimnieku pozīcijas pārtikas piegādes ķēdē, ir sagaidāms, ka spiediens uz lauksaimniecības ienākumiem turpināsies, jo lauksaimnieki saskaras ar aizvien lielāku risku, pieaugošām izejvielu izmaksām un stingrākām ražošanas prasībām.
[bookmark: OLE_LINK16][bookmark: OLE_LINK73]Komisija jau 2024. gada 15. martā nāca klajā ar pārdomu dokumentu[footnoteRef:13], kurā tā paziņoja par pasākumu kopumu, kuru mērķis ir uzlabot lauksaimnieku stāvokli pārtikas piegādes ķēdē. Regulas (ES) 1308/2013 un ar to saistīto KLP regulu mērķtiecīgs grozījums tika iekļauts Komisijas paziņoto pasākumu kopumā. Lauksaimniecības un zivsaimniecības ministru padome 2024. gada 26. martā atbalstīja šajā dokumentā pieteiktos pasākumus.  [13:  Commission non-paper Position of farmers in the food supply chain: next steps https://data.consilium.europa.eu/doc/document/ST-7731-2024-INIT/en/pdf ] 

Arī politiskajās pamatnostādnēs nākamajam Komisijas darbam 2024.–2029. gadam ir uzsvērta nepieciešamība nodrošināt lauksaimniekiem taisnīgus un pietiekamus ienākumus, kā arī labot esošo nelīdzsvarotību, stiprināt lauksaimnieku pozīcijas un turpināt aizsargāt viņus pret negodīgu tirdzniecības praksi.
Turklāt 2024. gada janvārī tika uzsākts Stratēģiskais dialogs par ES lauksaimniecības nākotni. Stratēģiskā dialoga ziņojuma politiskie pamatprincipi skaidri uzsver, ka tirgus apstākļiem ir jānodrošina pienācīgi apstākļi lauksaimniekiem un citiem pārtikas ķēdes dalībniekiem un ka varas attiecībām pārtikas ķēdē ir jābūt labi līdzsvarotām. Stratēģiskā dialoga ziņojuma ieteikumos paredzēts, ka ir lietderīgi īstenot pasākumus, lai stiprinātu lauksaimnieku līgumsaistības un atjaunotu pārtikas piegādes ķēdes dalībnieku uzticību.
[bookmark: OLE_LINK21]Komisijas priekšlikumā ietverto grozījumu mērķis ir nostiprināt lauksaimnieku pozīcijas lauksaimniecības pārtikas piegādes ķēdē:
1) vienkāršojot noteikumus par ražotāju organizāciju atzīšanu,
2) pastiprinot noteikumus par līgumu slēgšanu, 
3) nosakot noteikumus par starpnozaru fakultatīvo terminu izmantošanu “godīgiem”, “taisnīgiem” un līdzvērtīgiem noteikumiem, kā arī “īsām piegādes ķēdēm”,
4) ieviešot iespēju piešķirt Savienības finansiālu atbalstu dalībvalstīm pasākumiem, ko uzņēmēji īsteno nopietnas tirgus nelīdzsvarotības periodos,
5) uzlabojot lauksaimniecības nozares organizācijas līmeni dalībvalstīs, atbalstot ražotāju organizācijas, kas īsteno darbības programmas, un uzlabojot nozariskās intervences ieviešanu citās nozarēs, kā minēts Regulas (ES) 2021/2115 42. panta “f” punktā.

Latvijas nostāja
Latvija atzinīgi vērtē Komisijas iniciatīvu stiprināt lauksaimnieku pozīcijas kopējā piegādes ķēdē, jo tas, kā arī taisnīgas ienākumu sadales veicināšana, ir ļoti būtisks aspekts lauksaimniecības konkurētspējas saglabāšanā un tās ilgtspējības veidošanā.
Vienlaikus Latvija uzskata, ka jebkuriem priekšlikumiem, kuru mērķis ir stiprināt ražotāju pozīcijas piegādes ķēdē, ir jāsniedz patiess labums ražotājiem un vienlaikus jānodrošina arī pienācīga regulējuma prasību vienkāršošana un administratīvā sloga samazināšana.
Tātad, tā kā virkne ierosināto grozījumu ir tikai tehniskas dabas un nav paredzēta vienkāršošanai, Latvijas ieskatā Komisijas priekšlikums vajadzīgajā apjomā neatbilst iepriekšminētajam mērķim. 
Latvija ir iesniegusi rakstveida komentārus Komisijai, tostarp aicinājumu precizēt atsevišķus terminus un nosacījumus, un būtiskākie no tiem ir šādi 
· [bookmark: OLE_LINK4]Latvija uzskata, ka līgumattiecību regulējumam TKO regulā (ES) Nr. 1308/2013 būtu jāpaliek pašreizējā formā, tostarp obligātu rakstveida līgumu noteikšanai jāpaliek dalībvalsts izvēles ziņā, nevis obligātai prasībai.
· [bookmark: OLE_LINK47]Latvija uzskata, ka būtu svarīgi vispirms izvērtēt, kurās dalībvalstīs tiek slēgti līgumi par piegādēm, ar kādiem nosacījumiem un cik liela ietekme šādiem līgumiem ir uz lauksaimnieka tirgus varas stiprināšanu pārtikas piegādes ķēdē, jo citādi ambiciozam mērķim nebūs gaidītā rezultāta.
· [bookmark: OLE_LINK6]Attiecībā uz ražotāju organizācijām (turpmāk – RO) Latvija norāda, ka Komisijas priekšlikumam jābūt daudz ambiciozākam. Pašlaik iekļautie tehniskie papildinājumi nedos gaidāmo rezultātu un neveicinās ražotāju organizāciju veidošanos. Latvija uzskata, ka ir ievērojami jāpārskata TKO regulas (ES) Nr. 1308/2013 152., 153., 154., 160. un 161. pants, nosakot vienotus, vienādus un vienkāršotus atzīšanas nosacījumus RO visās nozarēs, piemēram, salāgojot TKO regulā paredzētos RO mērķus ar atbalsta regulā paredzētajiem RO mērķiem.
Latvija kopumā neiebilst pret priekšlikumu ļaut Komisijai piešķirt ES atbalstu no lauksaimniecības rezerves arī TKO regulas (ES) Nr. 1308/2013 222. pantā minēto pasākumu īstenošanai, tomēr Latvija vēlas saņemt Komisijas skaidrojumu par to, kā, pamatojoties uz kādiem kritērijiem un principiem, tiktu noteikts nepieciešamais finansējums apmērs šādiem pasākumiem un kā tas būtu sadalāms starp dalībvalstīm.

II. Latvijas delegācija

	[bookmark: _Hlk161237961]Delegācijas vadītājs:
	Ģirts Krūmiņš, Zemkopības ministrijas valsts sekretārs.

	Delegācijas dalībnieki:
	Jānis Briedis, Zemkopības ministrijas Starptautisko lietu un stratēģijas analīzes departamenta direktors; 
Mārtiņš Kreitus, vēstnieks, Latvijas Republikas pastāvīgā pārstāvja ES vietnieks;
[bookmark: OLE_LINK66]Karīna Krūma, Zemkopības ministrijas nozares padomniece Latvijas Pastāvīgajā pārstāvniecībā ES;
Dace Arāja, Zemkopības ministrijas nozares padomniece Latvijas Pastāvīgajā pārstāvniecībā ES;
Ričards Derkačs, Zemkopības ministrijas nozares padomnieks Latvijas Pastāvīgajā pārstāvniecībā ES;
Liene Ansone, Zemkopības ministrijas nozares padomniece Latvijas Pastāvīgajā pārstāvniecībā ES;
Marta Veiķeniece, padomniece Latvijas Pastāvīgajā pārstāvniecībā ES




Zemkopības ministrs								A. Krauze


1


ZMZin_170125    



2

[bookmark: OLE_LINK22][bookmark: OLE_LINK32]ZMZin_170125                              

